Urmareste Modifică dimensiunea fontului: Play

Bucureşti 28 sep /Agerpres/ - Guvernul a adoptat, miercuri, o ordonanţă de urgenţă care cuprinde o serie de măsuri pentru combaterea şomajului şi stimularea ocupării locurilor de muncă de către categoriile vulnerabile, a anunţat ministrul Muncii, Dragoş Pîslaru.



"În mod direct, în cadrul ordonanţei, din punct de vedere tehnic, introducem o primă de activare de 500 de lei pentru orice şomer de lungă durată indemnizat cu VMG (venitul minim garantat - n.r.) care îşi semnează un contract de muncă", a precizat ministrul, adăugând că, pentru a beneficia de aceşti bani, persoana respectivă trebuie să rămână angajată minimum 3 luni la acelaşi angajator.



Pîslaru a mai anunţat că în cadrul ordonanţei adoptate de Guvern să regăseşte şi un aşa-numit pachet de mobilitate, care presupune acordarea de sprijin de la stat atât pentru navetă, cât şi pentru relocare dintr-o zonă în alta a ţării.



"Introducem în premieră şi redefinim conceptul de sprijin pentru navetă. Discutăm de o primă de încadrare care permite ca orice om din această ţară care doreşte să se angajeze, fiind în şomaj, la mai mult de 15 km de domiciliu său să beneficieze de o subvenţie de 0,5 lei pe kilometru, plafonată la 55 de lei pe zi, care să îi permită să se ducă şi să lucreze la distanţă faţă de domiciliu", a explicat Dragoş Pîslaru.



El a arătat că, în cazul în care un investitor doreşte să deschidă o afacere într-o zonă defavorizată, dar nu găseşte forţă de muncă specializată, poate angaja şomeri, care vor primi de la stat o primă de instalare de 12.500 de lei în două tranşe: 50% în momentul semnării contractului şi cealaltă jumătate după expirarea perioadei de 12 luni de la angajare.



"O schimbare radicală este că încurajăm deplasarea familiilor. Dacă persoana care îşi găseşte un loc de muncă mai departe de 50 de km de domiciliul actual îşi ia un membru actual al familiei - soţ, soţie, copii - va beneficia în plus de o subvenţie de 3.000 de lei", a adăugat ministrul Muncii.



Potrivit acestuia, vor acordate subvenţii şi pentru angajator, urmând a fi ridicate plafoanele existente la un nivel nou, de 900 de lei, şi lărgită baza de aplicare.



"Le dăm angajatorilor subvenţii de 900 de lei pe lună timp de 12 luni sau, după caz, de 18 luni, în cazul persoanelor cu handicap şi care reprezintă o compensaţie destul de semnificativă din salariile pe care persoanele care sunt mai puţin calificate le obţin în acest moment", a afirmat ministrul Muncii.



Prima de instalare este valabilă şi pentru românii din Diaspora care vor să revină şi să lucreze în ţară.



"Oricine din Diaspora va veni în ţară, venind de oriunde se află în acest moment, şi îşi va căuta prin această ofertă pe care o avem pe mobilitate va putea beneficia de cei 12.500 de lei", a spus Pîslaru.



El a precizat că măsurile prevăzute prin ordonanţa de urgenţă adoptată miercuri de Guvern vor fi implementate de la 1 decembrie 2016. AGERPRES/(A - autor: Doroteea Purcărea, editor: Florin Marin)